KIRJALLINEN KYSYMYS P-1583/00

esittäjä(t): Jonathan Evans (PPE-DE) komissiolle

(12. toukokuuta 2000)

Aihe: Yhtiö HRP Refrigerants Ltd. otsonikerrosta heikentävistä aineista annetun asetuksen 3093/94 korvaavan asetuksen hyväksyminen lähiaikoina HCFC-aineiden tuontikiintiöt

Neuvosto ja Euroopan parlamentti hyväksyvät lähiaikoina uuden asetuksen, joka korvaa otsonikerrosta heikentävistä aineista annetun asetuksen 3093/94(1). Uuden asetuksen myötä osittain halogenoitujen kloorifluorihiilivetyjen (HCFC-aineet) tuontikiintiöiden myöntämisperusteet muuttuvat. Sallittu tuonnin kokonaismäärä myönnetään yksittäisille maahantuojille suhteutettuna niiden vuoden 1996 markkinaosuuksiin 1. tammikuuta 2001 alkaen (4 artiklan 3 kohdan 8 ja 9 alakohta). Tästä syystä yhtiöt, jotka ovat aloittaneet HCFC-aineiden tuonnin vasta vuoden 1996 jälkeen, joutuvat luopumaan tuontikiintiöistään edellä mainittuna päivämääränä. Tämä voi johtaa työpaikkojen menetykseen eri puolilla unionia ja tarpeettomiin häiriöihin HCFC-aineiden markkinoilla. Lisäksi tämä käytäntö saattaa rikkoa yhteisön lainsäädäntöä. Työpaikkoja vaarannetaan tarpeettomasti, jos viitevuodeksi asetetaan vuosi 1996. Seurauksena voi olla se, että Euroopan yhteisöä vastaan esitetään vahingonkorvausvaatimuksia. Viitevuodeksi olisi valittava vuosi, josta on käytettävissä kaikkein tuoreimpia markkinatietoja. Lisäksi asetuksessa mainitun ympäristönsuojelun taso voitaisiin säilyttää, jos viitevuodeksi valittaisiin vuoden 1996 sijaan vuosi 1999.

Saamieni tietojen mukaan komissio myönsi 32 yhtiölle tuontikiintiöt vuodelle 1999. Nämä yhtiöt edustavat lähes kaikkia EU:n jäsenvaltioita. Ainoastaan viisi näistä yhtiöistä toi HCFC-aineita maahan vuonna 1996. Eteläwalesilainen pk-yritys HRP Refrigerants Ltd. harjoitti vuonna 1996 EU:ssa tuotettujen HCFC-aineiden jakelua, mutta ei lainkaan niiden tuontia. Komissio myönsi tälle yritykselle tuontikiintiön vuosille 1998, 1999 ja 2000. Uuden asetuksen myötä tämä yritys kuitenkin kuuluu niiden noin 27 yhtiön joukkoon, jolta poistetaan HCFC-aineiden tuontikiintiöt vuoden 2000 lopulla.

Mitä toimia komissio on toteuttanut tai toteuttaa, jotta tämä ongelma voidaan ratkaista kiireellisesti ja jotta voidaan varmistaa, että Euroopan yhteisön lainsäädäntö mahdollistaa myös vastaisuudessa sen, että komissio voi myöntää tuontikiintiöitä HCFC-aineille ilman, että se merkitsee yritysten oikeuksien rikkomista EU:ssa?

(1) EYVL L 333, 22.12.1994, s. 1.

Margot Wallströmin komission puolesta antama vastaus

(9. kesäkuuta 2000)

Uudella ehdotetulla asetuksella otsonikerrosta heikentävistä aineista(1) korvataan voimassa oleva 15. joulukuuta 1994 annettu neuvoston asetus (EY) N:o 3093/94(2). Uuden asetuksen tarkoituksena on vahvistaa olemassa olevia toimenpiteitä ja säätää lisätoimenpiteistä otsonikerroksen suojelemiseksi. Pyrkiessään saavuttamaan otsonikerrosta koskevat ympäristönsuojelutavoitteensa komissio on aina pitänyt tavoitteenaan, että säänneltyjen aineiden tuotannon ja käytön asteittaista lopettamista koskeva lainsäädäntö laaditaan siten, että haitalliset taloudelliset vaikutukset teollisuuteen, erityisesti pieniin ja keskisuuriin yrityksiin, pysyvät mahdollisimman vähäisinä.

Mitä tulee erityisesti kysymykseen siitä, miten osittain halogenoitujen kloorifluorihiilivetyjen (HCFC-yhdisteiden) kiintiöt määritetään uuden asetuksen perusteella, komission tarkoituksena oli laatia asetusehdotuksessa esitetty kiintiöjärjestelmä niin, että se aiheuttaisi markkinoilla mahdollisimman vähän häiriöitä. Ehdotuksessa HCFC-yhdisteiden kiintiöiden määrittämisen viitevuodeksi asetettiin vuosi 1996, koska tältä vuodelta oli käytettävissä tuoreimmat tiedot tuotannosta ja tuonnista.

Neuvoston, parlamentin ja komission huomiota on kiinnitetty siihen, mitä vaikutuksia vuoden 1996 käyttämisellä viitevuotena HCFC-yhdisteiden kiintiöiden asettamiselle on erityisesti joihinkin pieniin taloudellisiin toimijoihin. Komissio oli valmis suostumaan vuotta 1996 myöhemmän ajankohdan käyttämiseen viitevuotena, mikäli neuvosto ja parlamentti olisivat sopineet tästä sovittelukomiteassa yhteisesti hyväksytyssä asetustekstissä.

Komissio on varannut oikeuden ilmaista kantansa ehdottaa muutosta uuteen asetukseen, mikäli vuosi 1996 pysyy viitevuotena HCFC-yhdisteiden kiintiön asettamiselle asetuksen lopullisessa tekstissä. Yleisesti ottaen vaikuttaa perustellulta ehdottaa uutta viitevuotta HCFC-yhdisteiden kiintiöiden asettamiselle tekemällä ehdotus otsonikerrosta heikentäviä aineita koskevan uuden asetuksen muuttamisesta.

(1) EYVL C 83, 25.3.1999.

(2) EYVL L 333, 22.12.1994.